ปัจจัยความเสี่ยง

ผลการดำเนินงานของบริษัทขึ้นอยู่กับปัจจัยความเสี่ยงที่สำคัญ
ที่อาจทำให้เกิดความเสี่ยงต่อการลงทุนของผู้ลงทุน หรือได้รับผลกระทบต่อผู้ออกหลักทรัพย์ ดังนี้

1. ความเสี่ยงเกี่ยวกับการขาดแคลนสินค้าและวัตถุดิบในการผลิต
กระดาษเป็นวัตถุดิบที่สำคัญที่ใช้ในการผลิตนิตยสาร หนังสือเล่ม และงานรับจ้างพิมพ์
วัฏจักรราคาของกระดาษจะแปรผันตามภาวะความต้องการของตลาดและตามทิศทางภาวะเศรษฐกิจอยู่ตลอดเวลา
บริษัทใช้วิธีการสั่งซื้อกระดาษที่ใช้ในการผลิตนิตยสารและหนังสือเล่ม
ซึ่งสามารถทราบชนิดและปริมาณการใช้ได้ล่วงหน้า
โดยสั่งจองล่วงหน้าจากผู้ค้ากระดาษรายใหญ่ซึ่งมีกำลังการผลิตกระดาษสูงสุดในประเทศ
และการสั่งซื้อกระดาษจากต่างประเทศจากผู้นำเข้ารายใหญ่มากกว่า 3 ราย
ความเสี่ยงด้านการขาดแคลนวัตถุดิบหลัก (กระดาษ) จึงไม่มี สำหรับแหล่งจัดซื้อวัตถุดิบอื่น
บริษัทมีคณะกรรมการคัดเลือกแหล่งจัดซื้อ
จัดหาผู้จำหน่ายวัตถุดิบหลักและวัตถุดิบรองได้เพื่อสำรองการสูญเสียผู้จำหน่ายหลักไป

2. ความเสี่ยงด้านรายได้โฆษณา
อุตสาหกรรมโฆษณาสามารถสะท้อนถึงสภาวะเศรษฐกิจได้เป็นอย่างดี หากเกิดวิกฤติทางเศรษฐกิจ
ผู้บริโภคจะชะลอการสั่งซื้อ ซึ่งจะส่งผลกระทบต่อผู้ผลิตสินค้าและบริการ
ที่ต้องพิจารณาในงบประมาณด้านโฆษณาประชาสัมพันธ์อย่างระมัดระวัง
โดยเลือกใช้สื่อที่ตรงกับกลุ่มเป้าหมายมากยิ่งขึ้น แต่อย่างไรก็ตามบริษัทได้ผลิตนิตยสารหัวใหม่ ๆ
ออกมาอย่างต่อเนื่องเพื่อรักษาส่วนแบ่งทางการตลาดและพัฒนาให้เป็นนิตยสารที่ได้รับความนิยมจากผู้บริโภคในอันดับต้น
ๆ พร้อมกับปรับเปลี่ยนวิธีการโฆษณาที่หลากหลาย
นำเสนอเพื่อเพิ่มมูลค่าสินค้าและบริการให้ลูกค้าได้รับผลตอบแทนที่คุ้มค่ามากที่สุด
เมื่อเกิดการเปลี่ยนแปลงทางภาวะเศรษฐกิจ จึงไม่ส่งผลกระทบต่อรายได้โฆษณาของบริษัทมากนัก

3. ความเสี่ยงด้านลิขสิทธิ์ เนื่องจากบริษัทมีการผลิตนิตยสารและหนังสือเล่ม
ที่ต้องแข่งขันด้วยเนื้อหาสาระและการจัดทำรูปเล่มที่ทันสมัย และมีคุณภาพออกสู่สังคมอย่างต่อเนื่อง
จึงได้รับความไว้วางใจจากนักเขียนหลายรายให้เป็นผู้ดำเนินการจัดพิมพ์และจัดจำหน่าย
โดยเนื้อหาสาระอันหลากหลายได้มาจากการคิดริเริ่มสร้างสรรค์จากภายในองค์กรของบริษัท
และจากการคัดสรรจากภายนอกทั้งในและต่างประเทศ
โดยการจัดซื้อลิขสิทธิ์จากเจ้าของลิขสิทธิ์โดยตรง หรือผ่านตัวแทนที่ได้รับลิขสิทธิ์อย่างถูกต้อง
ด้วยการทำสัญญาเป็นลายลักษณ์อักษรอย่างถูกต้องตามกฏหมาย
ภายใต้เงื่อนไขและรายละเอียดของสัญญาที่ชัดเจน เป็นธรรมและโปร่งใส
บริษัทจึงไม่มีความเสี่ยงด้านลิขสิทธิ์

4. ความเสี่ยงเกี่ยวกับอุตสาหกรรมสิ่งพิมพ์ บริษัทได้ลงทุนสร้างโรงพิมพ์เป็นของตัวเองขนาดใหญ่
มีการลงทุนและพัฒนาเทคโนโลยีการพิมพ์อย่างต่อเนื่อง
สามารถรองรับการผลิตสิ่งพิมพ์ของบริษัทอันได้แก่ นิตยสาร หนังสือเล่ม
และงานรับจ้างพิมพ์ทั่วไปได้อย่างเต็มที่
บริษัทสามารถบริหารจัดการต้นทุนการผลิตได้อย่างมีประสิทธิภาพ
และกำหนดระยะเวลาได้อย่างแน่นอน บริษัทจึงไม่มีความเสี่ยงด้านกำลังการผลิต
และสถานที่ผลิตงานพิมพ์คุณภาพ

5. ความเสี่ยงด้านความสามารถในการชำระหนี้ของลูกหนี้
บริษัทอาจมีความเสี่ยงด้านความสามารถในการชำระหนี้ของลูกหนี้การค้า
แต่บริษัทได้มีมาตรการรองรับความเสี่ยงดังกล่าวด้วยการคัดเลือกลูกค้าที่มีศักยภาพ
และมีหลักประกันสำหรับลูกค้ารายใหม่ กำหนดวงเงิน (Credit Line)
และระยะเวลาการให้วงเงิน (Credit Term) ให้ลูกค้าแต่ละรายอย่างเหมาะสมชัดเจน
รวมไปถึงการบริหารจัดเก็บหนี้อย่างใกล้ชิดและรักษาสัมพันธภาพกับลูกค้าอย่างต่อเนื่อง

6. ความเสี่ยงจากอัตราดอกเบี้ย
บริษัทอาจมีความเสี่ยงจากการเปลี่ยนแปลงอัตราดอกเบี้ยของสถาบันการเงิน
ในการบริหารจัดการทางการเงิน ซึ่งบริษัทมีนโยบายการเงินที่ชัดเจนสอดคล้องต่อการดำเนินธุรกิจ
โดยการจัดหาเครื่องมือทางการเงินที่เหมาะสม ภายใต้ต้นทุนการดำเนินงานที่ต่ำที่สุด
และไม่มีนโยบายที่จะถือหรือออกเครื่องมือทางการเงินเพื่อการเก็งกำไรหรือเพื่อการค้าที่ขัดกับธุรกิจของบริษัท

7. ความเสี่ยงจากอัตราแลกเปลี่ยน
บริษัทอาจมีความเสี่ยงจากการชำระหนี้ค่าเครื่องจักรที่เป็นเงินตราต่างประเทศ
แต่บริษัทมีนโยบายป้องกันความเสี่ยงดังกล่าวด้วยการทำสัญญาซื้อขายเงินตราต่างประเทศล่วงหน้า
เพื่อลดความเสี่ยงจากอัตราแลกเปลี่ยนเงินตราต่างประเทศทุกครั้ง

8. ความเสี่ยงจากการเปลี่ยนแปลงเทคโนโลยี เนื่องจากปัจจุบัน หนังสือหรือเอกสารอิเล็กทรอนิกส์
(e-book) ที่ผู้อ่านสามารถอ่านผ่านทางอินเทอร์เน็ต หรือ อุปกรณ์อิเล็กทรอนิกส์พกพาอื่นๆได้
เข้ามาทดแทนอุตสาหกรรมสิ่งพิมพ์
บริษัทฯได้ตระหนักและให้ความสำคัญจึงได้ทำการศึกษาผลกระทบที่อาจจะเกิดขึ้น
เพื่อให้สามารถควบคุมความเสี่ยงให้อยู่ในระดับที่เหมาะสม

9. ความเสี่ยงจากการถูกฟ้องร้อง ในส่วนธุรกิจ “ชีวจิตโฮมคลีนิคเวชกรรม”
ของบริษัทมีลักษณะเป็นสถานพยาบาลประเภทที่ไม่รับผู้ป่วยไว้ค้างคืน
จากการที่ทางภาครัฐได้ออกพระราชบัญญัติวิธีพิจารณาคดีผู้บริโภค พ.ศ.2551 ซึ่ง
พระราชบัญญัติดังกล่าว อาจมีผลกระทบต่อผู้ประกอบการสถานพยาบาลตลอดจนบุคลากรทางการแพทย์
ซึ่งอาจทำให้บริษัทในฐานะสถานพยาบาลมีความเสี่ยงจากการถูกฟ้องร้องจากการให้บริการด้านรักษาพยาบาลเพิ่มขึ้น
ดังนั้น ฝ่ายบริหารจึงได้ให้ความสำคัญในคุณภาพการรักษาพยาบาล การคัดกรองแพทย์
เรื่องสิทธิของผู้ป่วย ทั้งในด้านการให้ข้อมูล การบริหารความคาดหวังของผู้ใช้บริการ
การมีกระบวนการรายงานและการแก้ไขปัญหาเมื่อมีคำร้องเรียนจากผู้ใช้บริการ
เพื่อเป็นการป้องกันความเสี่ยงในด้านนี้
อย่างไรก็ตามในปัจจุบันบริษัทไม่ได้มีการถูกฟ้องร้องเรื่องการให้บริการด้านการรักษาพยาบาลจากผู้ใช้บริการอย่างมีสาระสำคัญ

10. ความเสี่ยงในเรื่องของใบอนุญาต ในปี 2555 ได้มีการจัดตั้งบริษัท อมรินทร์ เทเลวิชั่น
จำกัดขึ้น เพื่อประกอบธุรกิจโทรทัศน์
โดยระยะแรกเริ่มดำเนินการธุรกิจโทรทัศน์ระบบไม่ใช้คลื่นความถี่ (ทีวีดาวเทียม)
การดำเนินการดังกล่าวต้องได้รับใบอนุญาตจากหน่วยงานราชการ
รวมถึงในช่วงแรกจะได้รับใบอนุญาตชั่วคราว และหลังจากนั้นจะเป็นใบอนุญาตที่มีระยะเวลา
ตลอดระยะเวลาการดำเนินการภายใต้ใบอนุญาตข้างต้น
จะต้องมีการปฏิบัติตามข้อกำหนดของราชการอย่างเคร่งครัด
จากการที่ฝ่ายบริหารมีการกำหนดกรอบการปฏิบัติงานต่าง ๆ ให้แก่ฝ่ายปฏิบัติงาน
อีกทั้งที่ผ่านมาการดำเนินการต่าง ๆ
ของฝ่ายปฏิบัติงานมีการดำเนินการอย่างมีแบบแผนตามที่กำหนดไว้
จึงคาดว่าความเสี่ยงในเรื่องใบอนุญาตจะถูกจำกัดไว้ในระดับหนึ่งเท่านั้น

ข้อพิพาททางกฎหมาย - ไม่มี